**«Rock 'n' Roll Kids»** (norsk oversettelse: *rock'n'roll-barna*) er en engelskspråklig popballade som vant Eurovision Song Contest 1994 for Irland. Sangen er komponert av Brendan Graham og ble fremført av Paul Harrington og Charlie McGettigan. Sangen fikk rekordhøye 226 poeng og innkasserte Irlands tredje seier på rad i konkurransen. Dette var første gang en mannlig duo vant, og det var første gang en vinnersang ikke ble akkompagnert av et orkester; McGettigans gitar og Harringtons piano var de eneste musikkinstrumentene som trengtes. Sangen fikk en moderat kommersiell suksess etter seieren, men har i ettertid blitt en Eurovision-klassiker.

Eurovision Song Contest
-----------------------

Sangen var en av åtte som deltok i den irske finalen i Limerick 13. mars 1994, der den vant en klar seier med 110 poeng. «Rock 'n' Roll Kids» ble dermed Irlands bidrag til Eurovision Song Contest i Dublin samme år.

Harrington og Gettigan var på hjemmebane da de fremførte sangen som det tredje bidraget av 25 deltakere i den internasjonale finalen i Dublin 30. april. Den stillfarne balladen og fremføringen fikk naturlig nok øredøvende applaus fra hjemmepublikummet både før og etter opptredenen. Sangen hadde ikke noe orkesterarrangement, de eneste instrumentene var McGettigans gitar og Harringtons piano samt stemmene deres. 

På forhånd var «Rock 'n' Roll Kids» en av favorittene sammen med Tyskland og Storbritannia. Få trodde likevel at Irland skulle klare å vinne konkurransen for tredje år på rad. Utover i avstemningen ble det likevel klart at sangen ville vinne en solid seier. Den fikk 12 poeng fra åtte land, blant annet Norge, og vant med hele 226 poeng. Dette var ny poengrekord og første gang et bidrag fikk over 200 poeng.

Om sangen
---------

Sangen er en sart popballade der de to sangerne minnes barndommen og oppveksten i begynnelsen av 1960-årene. De hørte på pop og rock og artister som Jerry Lee Lewis og Elvis Presley. Deretter skifter teksten til nåtiden, der «rock'n'roll-barna» har blitt voksne og travle menn som er «too busy running to a different beat».

«Rock 'n' Roll Kids» fikk en heller laber kommersiell suksess etter seieren og nådde «bare» en andreplass på den irske singellisten. Det skyldes imidlertid at pausenummeret «Riverdance» la beslag på den irske førsteplassen store deler av våren og sommeren 1994. «Rock 'n' Roll Kids» har siden gått inn i konkurransens historie som en evergreen, blant annet ble den fremført under konkurransens 50-årsjubileumsshow i København i 2005.

Norsk versjon
-------------

R. Dahl Bjørnsen og Eldar Vågan har skrevet norsk tekst med tittelen «Mere rock'n'roll før». Sangen ble utgitt av Vazelina Bilopphøggers på albumet *Gammel Oppland* (Slagerfabrikken/Opal SCD 99014) i 1994. Den ble også utgitt på singelen «Gammel Oppland» av Slagerfabrikken samme år.

Listeplasseringer
-----------------

| Liste (1994) | Høyesteplassering | Ukerpå listen | Debutdato |
| --- | --- | --- | --- |
| Belgias flagg Belgia, Flandern (Ultratop) | 42 | 3 | 25. juni 1994 |
| Irlands flagg Irland (Irish Singles Chart) | 2 | 14 | 14. april 1994 |
| Nederlands flagg Nederland (Single Top 100) | 30 | 3 | 25. juni 1994 |
| Storbritannias flagg Storbritannia (UK Singles Chart) | 83 | 1 | 4. juni 1994 |

Referanser
----------

1. ↑  «Paul Harrington & Charlie McGettigan ‎– Rock 'N' Roll Kids». Discogs.com. Besøkt 25. februar 2017.
2. ↑  «Eurovision Song Contest 1994». eurovision.tv. Besøkt 25. februar 2017.
3. 1 2  Gordon Roxburgh (30. april 2012). «18 years ago today – Ireland makes it three in a row». eurovision.tv. Besøkt 25. februar 2017.
4. 1 2  «Rock n Roll Kids turn 20». Eurovision on Top. 3. april 2014. Arkivert fra originalen 25. februar 2017. Besøkt 25. februar 2017.
5. ↑  «Irish National Final 1994». National Finals Pages. Besøkt 25. februar 2017.
6. ↑  Nærø, Sturle Scholz (30. april 1994). «Velkommen til Dublin!». *Aftenposten*. s. 36.
7. ↑  «Eurovision Song Contest 1994». eurovision.tv. Besøkt 25. februar 2017.
8. ↑  «Rock 'n' Roll Kids – lyrics». The Diggiloo Thrush. Besøkt 25. februar 2017.
9. ↑  «Vazelina Bilopphøggers ‎– Gammel Oppland». discogs.com. Besøkt 25. februar 2017.
10. ↑  «Vazelina Bilopphøggers ‎– Gammel Oppland». discogs.com. Besøkt 25. februar 2017.
11. ↑  «'Rock 'n' Roll Kids' på Belgias singelliste». ultratop.be. Besøkt 25. februar 2017.
12. ↑  «'Rock 'n' Roll Kids' på den offisielle irske singellista (skriv 'Rock 'n' Roll Kids' i søkefeltet)». The Irish Charts. Besøkt 25. februar 2017.
13. ↑  «'Rock 'n' Roll Kids' på Nederlands offisielle singelliste». dutchcharts.nl. Besøkt 25. februar 2017.
14. ↑  «'Rock 'n' Roll Kids' på den offisielle britiske singellista». Official Charts Company. Besøkt 25. februar 2017.

| Utmerkelser og prestasjoner |
| --- |
|
| Forgjenger :**«In Your Eyes» av Niamh Kavanagh**

 | **Vinner av Eurovision Song Contest**1994 | Etterfølger :**«Nocturne» av Secret Garden** |
|
| Forgjenger :**«In Your Eyes» med Niamh Kavanagh**

 | **Irlands bidrag i Eurovision Song Contest**1994 | Etterfølger :**«Dreamin'» med Eddie Friel** |


|  |  |
| --- | --- |
| Oppslagsverk/autoritetsdata | MusicBrainz
 |